Charlize Theron - Wikipedia

# Charlize Theron

### vanuit Wikipedia, die vrye ensiklopedie.

Charlize Theron (gebore op 7 Augustus 1975) is 'n Suid-Afrikaanse aktrise en Golden Globe/Oscar-wenner en het grootgeword op 'n plaas naby Benoni, waar sy die Laerskool Putfontein van 1982 tot 1988 bygewoon het. Op hoërskool, waar sy van 1989 tot 1993 onder meer ballet geneem het, is sy volgens haar oud-balletonderwyseres deur ander meisies verafgod. Haar ma, Gerda, het in 1991 haar pa, Charles, doodgemaak uit selfverdediging nadat dronkenskap en huishoudelike geweld ‘n breekpunt in hul huis bereik het. (Charlize was toe 15 jaar oud.) Sy is tereg nie aangekla van moord nie. Die jong Charlize is Amerika toe om haar merk op Hollywood te maak en is uiteindelik deur ‘n talentsoeker raakgesien. Haar eerste rol op die internasionale silwerdoek was in 1995 in Children of the Corn III. Die res lees soos ‘n feëverhaal: Rolle in lokettreffers soos The Italian Job (2004) en The Life and Death of Peter Sellers (2004), Waking up in Reno, Trapped en Reindeer Games (2000), The Cider House Rules en The Astronaut's Wife (1999), Mighty Joe Young (1998) en The Devil's Advocate (1997). Haar lys van rolprente sluit verder in Two Days in the Valley en That Thing You Do (1996), Trial and Error (1997), Celebrity (1998), The Yards, Men of Honor en The Legend of Bagger Vance (2000), 15 Minutes, Sweet November en When I was a Girl (2001). Sy het ook in 1997 in die TV-treffer Hollywood Confidential opgetree.

Dit was Theron se vernuf in dié uiteenlopende rolle wat haar uiteindelik in staat gestel het om die veeleisende rol in skrywer-regisseur Patty Jenkins se Monster los te slaan. Daar is aanvanklik verwag dat die rolprent nie groot aftrek by die algemene publiek sou kry nie, maar toe die toekennings begin inrol, is dié verwagting verkeerd bewys. Sy het ook gespeel in Head in the Clouds (2004), Aeon Flux Class Action (2005), The Ice at the Bottom of the World (2006). Theron en 'n akteur, Stuart Townsend, is sedert 2001 'n paartjie.

## [wysig] Belangrike prestasies

Charlize Theron, die plaasmeisie van Benoni, het in 2004 op 28-jarige leeftyd die spreekwoordelike pot goud aan die einde van die reënboog gevind toe sy die eerste Suid-Afrikaanse silwerdoekaktrise geword het om ‘n gesogte Oscar-toekenning in te palm. Daarmee het sy die kroon gespan op ‘n loopbaan wat reeds verskeie Hollywood-treffers en toekennings insluit. Sy het haar jongste deurbraak gemaak met ‘n kragvertoning in die rolprent Monster, wat handel oor die lewe van Aileen Wuornos (sien inligtingkassie), ‘n lesbiese reeksmoordenares wat op 9 Oktober 2002 in die VSA tereggestel is vir die moord op sewe manskliënte. Terwyl die impak van ‘n leeftyd van teistering wat geweld, verkragting, bloedskande, tienerswangerskap en prostitusie ingesluit het, geweldige eise aan haar as aktrise gestel het, moes Theron ook haar uiterlike radikaal aanpas (insluitende gewig aansit) om die verwaarloosde en hawelose prostituut se harde lewe te kon weergee. Theron het naas die Academy-toekenning (beter bekend as die Oscar) ook ‘n Golden Globe-toekenning ontvang vir haar rol in Monster en is saam met Sandino Moreno aangewys as die Beste Aktrise by die Berlynse rolprentfees in 2004. (Moreno het die toekenning gedeel vir haar rol in Maria Full of Grace.) Sy het ook ‘n Screen Actor’s Guild-toekenning en verskeie pryse wat deur kritici uitgeloof word, ingepalm. Boonop het sy in Monster nie net voor die kameras gewerk nie, maar ook as vervaardiger opgetree. Ná haar oorwinning by die Oscar-aand het Theron ’n kort besoek aan haar tuisland gebring, waar sy onderhoude met onder meer president Thabo Mbeki en oud-President Nelson Mandela gehad het, ‘n liefdadigheidsbal bygewoon het en aangekondig het dat sy gaan help om ‘n laboratorium in te rig waar DNS-toetse gedoen word om verkragtingsake vinniger af te handel. Sy het voorheen in ‘n omstrede advertensieveldtog teen die verkragting van vroue in Suid-Afrika opgetree.

Ontsluit van "http://af.wikipedia.org../../../c/h/a/Charlize_Theron_7109.html"

Kategorie: Suid-Afrikaanse akteurs

##### Views

- Artikel
- Bespreking
- Huidige wysiging

##### Soek

##### Ander tale

- Български
- Dansk
- Deutsch
- English
- Eesti
- Español
- Euskara
- فارسی
- Français
- Bahasa Indonesia
- Italiano
- עברית
- Magyar
- Nederlands
- 日本語
- ‪Norsk (bokmål)‬
- Polski
- Português
- Română
- Русский
- Shqip
- Simple English
- Slovenčina
- Slovenščina
- Српски / Srpski
- Suomi
- Svenska
- ไทย
- Тоҷикӣ
- Türkçe
- 中文